Oudbestuurder van poskantoor vas oor ‘bedrog’(Argieffoto: SA Post Office/Twitter) ŉ Voormalige takbestuurder van die poskantoor op Delareyville in Noordwes is agter tralies weens beweerde bedrog van meer as R1,2 miljoen. Die Valke het die vrou Donderdag aangekeer. Kapt. Tlangelani Rikhotso, woordvoerder van dié eenheid, sê die 37-jarige vrou het tussen 2020 en verlede jaar glo toegang tot die poskantoor se betaalstelsel gekry, asook die betaalstelsel van die Suid-Afrikaanse Agentskap vir Maatskaplike Sekerheid (Sassa). Sassa-uitbetalings word onder meer deur die poskantoor gedoen. “Sy het glo voorgegee om betalings en oorplasings namens kliënte en begunstigdes van die poskantoor en Sassa te verwerk, terwyl sy na bewering ŉ gedeelte – of soms die hele bedrag – uit verskillende rekeninge in twee van haar eie poskantoorrekeninge betaal het,” sê Rikhotso. Die vrou sal na verwagting Vrydag in die landdroshof op Delareyville verskyn, waar sy op aanklagte van bedrog en geldwassery tereg sal staan.